open-index/open-wikipedia-markdown huggingface dataset:
Αβιδίνη

thumb|Μόριο στρεπταβιδίνης με 2 δεσμευμένα μόρια βιοτίνης
thumb|Ωμό ασπράδι και κρόκος αβγού. Η αβιδίνη απομονώθηκε για πρώτη φορά από ωμό ασπράδι αβγού κότας από τον E.E. Snell
Η **αβιδίνη** (*avidin*) είναι μια τετραμερής πρωτεΐνη, που παράγεται στους ωαγωγούς των πτηνών, των ερπετών και των αμφιβίων, και αποτίθεται στο ασπράδι των αβγών τους. Διμερή μέλη της οικογένειας της αβιδίνης βρίσκονται επίσης σε ορισμένα βακτήρια. Στο ασπράδι του αβγού της όρνιθας η αβιδίνη αποτελεί περίπου το 0,05% του συνολικού περιεχομένου σε πρωτεΐνες (περί το 1,8 χιλιοστό του γραμμαρίου ανά αβγό). Η αβιδίνη αποτελείται από 4 πανομοιότυπες υπομονάδες (*ομοτετραμερές*), η καθεμιά από τις οποίες μπορεί να δεσμεύσει από ένα μόριο βιοτίνης (βιταμίνης B7 ή H) με υψηλό βαθμό χημικής συγγένειας: Η σταθερά διάστασης του συμπλέγματος αβιδίνης-βιοτίνης είναι *K*D ≈ 10−15 M, γεγονός που φανερώνει ότι είναι ένας από τους ισχυρότερους γνωστούς μη-ομοιοπολικούς δεσμούς.

Στην τετραμερή μορφή της η αβιδίνη εκτιμάται ότι έχει μοριακό βάρος 66.000 έως 69.000 Da. Το 10% αυτού του βάρους αποτελείται από υδατάνθρακες, συγκεκριμένα από 4 έως 5 μονάδες μαννόζης και τρία υπόλοιπα N-ακετυλογλυκοζαμίνης. Τα υδατανθρακικά μέρη του μορίου της αβιδίνης περιέχουν τουλάχιστον τρεις μοναδικούς δομικούς τύπους ολιγοσακχαριτών, που μοιάζουν μεταξύ τους στη δομή και τη σύσταση.

Λειτουργική αβιδίνη βρίσκεται μόνο στα ωμά αβγά, καθώς η χημική συγγένειά της με τη βιοτίνη καταστρέφεται με το μαγείρεμα. Η αβιδίνη καταστρέφεται και με ακτινοβόληση. Στη δέσμευση της βιοτίνης από την αβιδίνη οφείλονται οι ελαφρές δερματίτιδες που παρουσιάζονται μετά τη λήψη ωμού ασπραδιού του αβγού.

Η φυσική λειτουργία της αβιδίνης στα ίδια τα αβγά είναι άγνωστη, αλλά έχει υποτεθεί ότι χρησιμεύει ως αναστολέας της αναπτύξεως βακτηρίων, δεσμεύοντας βιοτίνη που βοηθεί τη βακτηριακή ανάπτυξη. Πράγματι, η στρεπταβιδίνη, μια συγγενική πρωτεΐνη με ίση δεσμευτικότητα της βιοτίνης και πολύ παρόμοια θέση δεσμεύσεως, παρασκευάζεται από ορισμένα στελέχη βακτηρίων του γένους *[[Streptomyces]]* και πιστεύεται ότι χρησιμεύει στο να εμποδίζει την ανάπτυξη ανταγωνιστικών βακτηρίων.

## Παραπομπές

## Πηγές
* Το ομώνυμο λήμμα στην *Εγκυκλοπαίδεια Πάπυρος-Larousse-Britannica*, έκδ. 2006, τόμος 1, σελ. 105

Αβιδινη
Άβιβος της Εδέσσης

Με το όνομα **Άβιβος** αναφέρεται μεταξύ άλλων 5 Χριστιανών αγίων της Ορθόδοξης Εκκλησίας ο **Άβιβος της Εδέσσης**, γνωστός και ως **Άβιβος ο Νέος** (λατ. *Habibus*, 307 – 322 μ.Χ.), που μαρτύρησε στην Έδεσσα της Μεσοποταμίας (τη σημερινή Σανλιούρφα της Τουρκίας) την εποχή του Αυτοκράτορα Λικινίου.

## Βίος
Ο Άβιβος γεννήθηκε στην Έδεσσα και χειροτονήθηκε διάκονος. Ως διάκονος, υπηρετούσε στην κωμόπολη Θαλσή ή Θαλσεΐ, αλλά περιερχόταν τα χωριά και διάβαζε στους κατοίκους την Αγία Γραφή. Ο Αυτοκράτορας διέταξε έτσι τη σύλληψη του Αβίβου για τη «μετά ζήλου» διάδοση του Χριστιανισμού. Ο διάκονος εμφανίσθηκε μόνος του στις αρχές, μη θέλοντας να υποφέρει κάποιος άλλος Χριστιανός κατά τις έρευνες για την ανακάλυψή του. Καταδικάσθηκε να καεί ζωντανός. Ο μάρτυρας μπήκε μόνος του στη φωτιά. Μετά την κατάσβεση της πυράς, το σώμα του βρέθηκε αδιάφθορο από τη μητέρα του και συγγενείς. Σύμφωνα με τους συναξαριστές, οι Χριστιανοί της περιοχής πήραν τη σορό του και την έθαψαν μαζί με εκείνα των μαρτύρων Γουρίου και Σαμωνά στην τοποθεσία Βηθελακικλά. Μαζί με αυτούς τιμάται η μνήμη του Αβίβου στις 15 Νοεμβρίου, ενώ τιμάται και ξεχωριστά στις 2 Δεκεμβρίου. 

Στο παλαιό συριακό μαρτυρολόγιο ο Άγιος Άβιβος εορτάζεται στις 2 Σεπτεμβρίου, ενώ η Ρωμαιοκαθολική Εκκλησία τιμά τη μνήμη του μόνο στις 15 Νοεμβρίου, μετά των Γουρίου και Σαμωνά.

## Δείτε επίσης
* Άγιοι Ομολογητές

## Παραπομπές


## Πηγές
* Holweck, F.G.: *A Biographical Dictionary of the Saints*, B. Herder Book Co., St. Louis 1924

## Εξωτερικοί σύνδεσμοι
* «Sant' Abibo di Edessa» (στην ιταλική)
* Ο Άγιος Άβιβος ο Νέος στο *saint.gr*

Κατηγορία:Άγιοι της Ορθόδοξης και της Ρωμαιοκαθολικής Εκκλησίας
Κατηγορία:Χριστιανοί μάρτυρες του 4ου αιώνα
Κατηγορία:Χριστιανοί άγιοι του 4ου αιώνα
Περισσομματίδες

Οι **περισσομματίδες** (*Perissommatidae*) είναι οικογένεια εντόμων της τάξεως δίπτερα, που εισάχθηκε το 1962 από τον Ντόναλντ Κόλες (*Donald H. Colless*) με βάση το είδος *Perissomma fusca*, που ανεκάλυψε στην Αυστραλία. Σήμερα στην οικογένεια αυτή ταξινομούνται δύο γένη (το περίσσομμα και το παλαιοπερίσσομα) με μόνο 5 είδη: τα τέσσερα από την Αυστραλία και ένα από τη Χιλή. Οι περισσομματίδες είναι ασυνήθιστες επειδή εμφανίζονται να έχουν τέσσερα αντί δύο σύνθετα μάτια, από όπου και η ονομασία τους, από τις αρχαίες ελληνικές λέξεις *περισσόν* = επιπλέον και *όμμα* = μάτι, οφθαλμός. Αυτό είναι τόσο ιδιαίτερο, ώστε οι εντομολόγοι δημιούργησαν μια ξεχωριστή *ανθυπόταξη*, τα **περισσομματόμορφα** (*Perissommatomorpha*), που περιλαμβάνει ως μοναδική οικογένεια τις περισσομματίδες. Τα περισσομματόμορφα υπάγονται στην καθιερωμένη από παλιά υπόταξη νηματόκερα (*Nematocera*) των δίπτερων εντόμων.

Οι περισσομματίδες έχουν μικρό και κομψό σώμα, με μήκος μικρότερο των 2 χιλιοστών του μέτρου. Οι πτέρυγές τους είναι μεγάλες σε σχέση με το σώμα τους και το πέταγμά τους είναι ασθενικό. Προτιμούν ως κατοικία τα δάση μεγάλου υψομέτρου και τα ενήλικα πετούν μόνο τον χειμώνα. Οι προνύμφες τους ζουν σε υγρό περιβάλλον, ανάμεσα σε σάπια φύλλα του δάσους. Μερικά είδη πιθανολογείται ότι συνδέονται με μύκητες. Στην περίπτωση του είδους *Perissomma macalpinei*, πολλά ενήλικα άτομα έχουν παρατηρηθεί να συγκεντρώνονται σε συστάδες φυλλώματος και να υψώνονται σε σύντομες πτήσεις ζιγκ-ζαγκ στο ηλιόφως πάνω από τις συστάδες για λίγο, προτού κατέλθουν.

Υπάρχει ένα απολίθωμα από την Κίνα, ηλικίας 164 έως 165 εκατομμυρίων ετών, που έχει ταξινομηθεί στην οικογένεια, ως είδος με ονομασία *Perissordes pilosus*, το ίδιο και απολιθωμένα γένη της ανατολικής Ρωσίας («Υπερβαϊκαλίας») και της Μογγολίας.: τα κολέσομμα (*Collessomma*), γκουρβανιέλλα (*Gurvaniella*) και λιμνόρυφος (*Limnorhyphus*).

## Παραπομπές


## Εξωτερικοί σύνδεσμοι
* 
* Σύντομη περιγραφή από τον Neal L. Evenhuis

Περισσομματιδες
Παρελθόν

Ως **παρελθόν**  ορίζεται το σύνολο όλων των γεγονότων που συνέβησαν πριν από ένα δεδομένο χρονικό σημείο. Το παρελθόν αντιπαραβάλλεται και ορίζεται από το παρόν και το μέλλον. Η έννοια του παρελθόντος προέρχεται από τον γραμμικό τρόπο με τον οποίο οι άνθρωποι βιώνουν τον χρόνο μέσω της μνήμης ή και της γραπτής γλώσσας.

Στη γραμματική της νέας ελληνικής, οι ενέργειες ταξινομούνται σύμφωνα με έναν από τους ακόλουθους οκτώ ρηματικούς χρόνους: παρελθόν (Παρατατικός, αόριστος Υπερσυντέλικος), παρόν (Ενεστώτας, Παρακείμενος) ή μέλλον (Μέλλοντας Εξακολουθητικός, Μέλλοντας Στιγμιαίος, Μέλλοντας Συντελεσμένος). Οι παρελθοντικοί χρόνοι αναφέρονται σε ενέργειες που έχουν ήδη συμβεί αμέσως με διάρκεια (παρατατικός), στιγμιαία (αόριστος) ή πριν από άλλες πράξεις (υπερσυντέλικος).

## Παραπομπές


Κατηγορία:Παρελθόν
Κατηγορία:Φιλοσοφία του χρόνου
Κατηγορία:Χρόνος
Μπιάουα (Ντουνάγιετς)

Ο **Μπιάουα** (πολωνικά: *Biała*) είναι ποταμός στην ανατολική-κεντρική Πολωνία, δεξιός παραπόταμος του Ντουνάγιετς, τον οποίο συναντά στην πόλη Τάρνουφ. Ο ποταμός ξεκινάει από τα Υψίπεδα Λαμπορέτς της Σλοβακίας και ρέει μέσα από τις παρακάτω πολωνικές πόλεις:

* Ζακοπάνε
* Πορόνιν
* Μπιάουι Ντουνάγιετς
* Σαφλάρι
* Νόβι Ταργκ

Μεταξύ των παραποτάμων του είναι ο Βόντοκ.

## Παραπομπές



Κατηγορία:Ποταμοί της Πολωνίας
Κατηγορία:Παραπόταμοι του Ντουνάγιετς
Τέντρος Αντάνομ

Ο **Τέντρος Αντάνομ Γκεμπρεγέσους** (Τιγκρινιακά: *ቴዎድሮስ አድሓኖም ገብረኢየሱስ* 3 Μαρτίου 1965 ) είναι Αιθίοπας βιολόγος, ερευνητής δημόσιας υγείας. Διατελεί γενικός διευθυντής του Παγκόσμιου Οργανισμού Υγείας από το 2017,  ο πρώτος Αφρικανός σε αυτήν τη θέση. Έπαιξε ρόλο στην αντιμετώπιση τόσο στην έξαρση του Έμπολα όσο και στην πανδημία του COVID-19.

Πριν υπηρετήσει ως Γενικός Διευθυντής, κατείχε δύο υψηλού επιπέδου θέσεις στην κυβέρνηση της Αιθιοπίας: Υπουργός Υγείας από το 2005 έως το 2012  και Υπουργός Εξωτερικών από το 2012 έως το 2016.  Ο  Γκεμπρεγέσους συμπεριλήφθηκε στη λίστα του περιοδικού Time με τους ανθρώπους με την μεγαλύτερη επιρροή, το 2020.

## Παραπομπές


Κατηγορία:Αξιωματούχοι του ΟΗΕ
Νερ

Ο **Νερ** (πολωνικά: *Ner*) είναι ποταμός στην κεντρική Πολωνία. Το μήκος του είναι περίπου 134 χιλιόμετρα και πηγάζει στα νοτιοανατολικά του Λοτζ. Είναι ένας από τους δεξιούς παραπόταμους του Βάρτα και ο μεγαλύτερος ποταμός στο Λοτζ.

Σύμφωνα με ορισμένους ερευνητές, το όνομα του ποταμού προέρχεται από τη σλαβική ρίζα του πρώιμου βαλτικού *nur* ή *nyr* («υγρό») και μπορεί να σχετίζεται με τη φυλή Νέυροι που αναφέρει ο Ηρόδοτος.

## Παραπομπές


## Βιβλιογραφία

* Lesiński A., Zanieczyszczenie Neru, [σε:] *Na sieradzkich szlakach*, nr 1/1998, σελ. 5-7
* Witold Mańczak, *Praojczyzna Słowian*, Warszawa 1981, σελ. 18
* Ryszard Bonisławski. Ρζέκα Νερ. *Z biegiem łódzkich rzek*, 2008. Εκδοτικός Οίκος του Πανεπιστημίου του Λοτζ, Λοτζ.
* Bieżanowski W., *Łódka i inne rzeki łódzkie*, Παράρτημα Εταιρείας για τη Διατήρηση Μνημείων στο Λοτζ, Λοτζ ZORA 2001

Κατηγορία:Ποταμοί της Πολωνίας
Κατηγορία:Παραπόταμοι του Βάρτα
Κατηγορία:Ποταμοί στο Λοτζ
Ιγνάτιος Μίντιτς

Ο **Ιγνάτιος Μίντιτς** (σερβ. Игнатије Мидић, γενν. 17 Οκτωβρίου 1954) είναι Σέρβος Ορθόδοξος θεολόγος και επίσκοπος.

Ο Μίντιτς είναι καθηγητής της δογματικής στο Πανεπιστήμιο του Βελιγραδίου. Οι θεολογικές θέσεις του είναι επηρεασμένες κυρίως από τον Άγιο Μάξιμο τον Ομολογητή και τον Ιωάννη Ζηζιούλα. Αναπτύσσει τη βασική διδασκαλία της Ορθοδοξίας για τον άνθρωπο όχι απλώς ως μία ξεχωριστή δογματική ή εκκλησιολογική θέση, αλλά την ενσωματώνει στο πλαίσιο της όλης θεολογίας. Οι θέσεις του, όπως και εκείνες του Ζηζιούλα είναι ευμενώς αποδεκτές, αλλά και συζητώνται με κριτικό πνεύμα και επανεξετάζονται από μια νέα γενιά θεολόγων και φιλοσόφων στη Σερβία, ιδιαιτέρως από τον Αλεκσάνταρ Ντάκοβατς και τον Νταβόρ Ντζάλτο. Ο Ιγνάτιος Μίντιτς χειροτονήθηκε επίσκοπος το 1994, με έδρα την πόλη Ποζάρεβατς, ως μητροπολίτης Ποζάρεβατς και Μπρανίτσεβο, διαδεχόμενος τον Σάββα Άντριτς.

Τον Ιούνιο του 2018 ο Ιγνάτιος Μίντιτς εκλέχθηκε κοσμήτορας της Σχολής Ορθόδοξης Θεολογίας του Πανεπιστημίου του Βελιγραδίου με τριετή θητεία.

Από τα νεότερα έργα του ξεχωρίζει η *Ορθόδοξη κατήχηση* (Βελιγράδι 2003-2004).

## Παραπομπές


## Εξωτερικοί σύνδεσμοι
* 

Κατηγορία:Σέρβοι θεολόγοι
Κατηγορία:Ανατολικοί Ορθόδοξοι επίσκοποι
Σύμβαση για τα ανθρώπινα δικαιώματα και τη Βιοϊατρική

Η **Σύμβαση για τα ανθρώπινα δικαιώματα και την Βιοϊατρική** ή  *Σύμβαση για την προστασία των δικαιωμάτων του ανθρώπου και της αξιοπρέπειας του ανθρώπου σε σχέση με τις εφαρμογές της βιολογίας και της ιατρικής* είναι σύμβαση μεταξύ των χωρών μελών της Ευρωπαϊκής Ένωσης που αποσκοπεί στην οριοθέτηση των εφαρμογών και  των καινοτομιών της βιοϊατρικής και στην προστασία της ανθρώπινης αξιοπρέπειας. Η Σύμβαση συνήφθη στις 4 Απριλίου 1997 στο Οβιέδο της Ισπανίας, γι΄ αυτό και είναι γνωστή και ως **Σύμβαση του Οβιέδο**. Η σύμβαση είναι μια εκδήλωση της προσπάθειας του Συμβουλίου της Ευρώπης να συμβαδίσει με τις εξελίξεις στον τομέα της βιοϊατρικής και αποτελεί το πρώτο πολυμερές δεσμευτικό μέσο που είναι αφιερωμένο εξ ολοκλήρου στο βιολογικό δίκτυο. Τέθηκε σε ισχύ την 1η Δεκεμβρίου του 1999.

## Χαρακτηριστικά
Η Σύμβαση παρέχει ένα δομικό πλαίσιο για την πλήρη διατήρηση της ανθρώπινης αξιοπρέπειας σε όλο τον τομέα της βιοηθικής. Διαμορφώνεται γύρω από την υπόθεση ότι υπάρχει μια θεμελιώδης σύνδεση μεταξύ των ανθρωπίνων δικαιωμάτων και της βιοϊατρικής. Ένας κοινός κανόνας (άρθρο 27) επιτρέπει στα κράτη να νομοθετούν λαμβάνοντας μέτρα προστασίας όσον αφορά την εφαρμογή της βιολογίας και της ιατρικής, πέρα από αυτά που ορίζονται στην Σύμβαση. Επιπλέον, δεν υπάρχει κανένα νομικό πλαίσιο βάσει του οποίου ένα άτομο μπορεί να ασκήσει προσφυγή μόνο σε σχέση με τη Σύμβαση του Οβιέδο. Η Σύμβαση μπορεί να αναφέρεται μόνο σε συνδυασμό με διαδικασίες που έχουν σχέση με την παραβίαση της Ευρωπαϊκής Σύμβασης για τα Ανθρώπινα Δικαιώματα. Η απουσία οποιωνδήποτε διατάξεων για δικαστική διαδικασία από τη Σύμβαση θεωρείται ότι αποτελεί σημαντική αδυναμία της.

## Συμβαλλόμενα μέρη
Τριάντα πέντε χώρες έχουν υπογράψει τη Σύμβαση του Οβιέδο από τότε που έγινε διαθέσιμη για υπογραφή το 1997. Ωστόσο, μόνο 29 από αυτές τις χώρες έχουν επικυρώσει και εφαρμόσει πλήρως τους όρους της Σύμβασης στο εθνικό τους δίκαιο. Επιπλέον, έξι από αυτές τις 29 χώρες έχουν επιφυλάξεις που περιορίζουν τον βαθμό εφαρμογής ορισμένων διατάξεων (Γαλλία, Δανία, Ελβετία, Κροατία, Νορβηγία και Τουρκία). Χώρες όπως το Ηνωμένο Βασίλειο και η Γερμανία δεν έχουν υπογράψει ούτε επικυρώσει τη Σύμβαση, γιατί τη θεωρούν πολύ περιοριστική.

## Παραπομπές

## Εξωτερικοί σύνδεσμοι
* Κείμενο της Σύμβασης .
* Επικυρώσεις .
* Γενικές πληροφορίες για τη Σύμβαση
* Roberto Andorno
* Περίληψη των Γενικών Θεμάτων
*Επεξηγηματική Έκθεση 

Κατηγορία:Βιοτεχνολογία
Βιοιατρικη
Τζος Σαπίρο

Ο **Τζόσουα Ντέιβιντ Σαπίρο** (αγγλικά: *Joshua "Josh" David Shapiro*, 20 Ιουνίου 1973), είναι Αμερικανός πολιτικός και δικηγόρος, που υπηρετεί ως 48ος Κυβερνήτης της Πενσυλβάνιας, από τον Ιανουάριο του 2023. Είναι μέλος του Δημοκρατικού Κόμματος.

Προηγουμένως, υπηρέτησε ως ως 50ος Γενικός Εισαγγελέας της Πενσυλβάνια από τον Ιανουάριο του 2017 έως τον Ιανουάριο του 2023, ως Επικεφαλής και ως Μέλος της Εκτελεστικής Επιτροπής της Κομητείας Μοντγκόμερι από το 2012 έως το 2017, καθώς και ως Μέλος της πολιτειακής Βουλής των Αντιπροσώπων της Πενσυλβάνια από την 153η περιφέρεια, από το 2005 έως το 2012. 

Τον Οκτώβριο του 2021, ο Σαπίρο, ανακοίνωσε πως θα είναι υποψήφιος για τις Κυβερνητικές εκλογές του 2022, για το αξίωμα του Κυβερνήτη της Πενσυλβάνια. Έλαβε το χρίσμα των Δημοκρατικών χωρίς εσωκομματικό αντίπαλο. Στις γενικές εκλογές του Νοεμβρίου, κατάφερε να νικήσει τον Ρεπουμπλικανό αντίπαλό του Νταγκ Μαστριάνο, με ποσοστό 56.5% έναντι 41.7% των ψήφων.

Πολιτικά, θεωρείται ότι ανήκει στην Προοδευτική πτέρυγα του Δημοκρατικού Κόμματος. 

## Παραπομπές


## Εξωτερικοί σύνδεσμοι
* 

Κατηγορία:Κυβερνήτες της Πενσυλβάνια
Κατηγορία:Πολιτικοί του Δημοκρατικού Κόμματος (ΗΠΑ)
Κατηγορία:Πολιτειακοί Γενικοί Εισαγγελείς (ΗΠΑ)
Κατηγορία:Γενικός Εισαγγελέας της Πενσυλβάνια
Κατηγορία:Αμερικανοί πολιτικοί
Κατηγορία:Αμερικανοί νομικοί
Κατηγορία:Αμερικανοί δικηγόροι
__ΕΥΡΕΤΗΡΙΟ__
Πολιτειακός Γενικός Εισαγγελέας (ΗΠΑ)

Οι **Γενικοί Εισαγγελείς** (αγγλικά: *State Attorneys General*) σε κάθε μια από τις 50 πολιτείες των Ηνωμένων Πολιτειών, της ομοσπονδιακής Περιφέρειας της Κολούμπια ή των μη ενσωματωμένων περιοχών των ΗΠΑ, αποτελoύν τους κύριους νομικούς συμβούλους των πολιτειακών Κυβερνήσεων, καθώς και τους ανώτατους αξιωματούχους επιβολής του νόμου της κάθε πολιτείας.

Στις περισσότερες πολιτείες, ο Γενικός Εισαγγελέας, είναι επικεφαλής του κάθε πολιτειακού Υπουργείου Δικαιοσύνης, με αρμοδιότητες παρόμοιες του ομοσπονδιακού Γενικού Εισαγγελέα των Ηνωμένων Πολιτειών, αλλά σε πολιτειακή κλίμακα.

## Διαδικασία επιλογής
Η συνηθέστερη μέθοδος επιλογής, των Γενικών Εισαγγελέων, είναι οι άμεσες εκλογές σε 43 από τις 50 πολιτείες. Η θητείες που υπηρετούν οι εκλεγμένοι Γενικοί Εισαγγελείς, είναι τετραετείς, εκτός από την πολιτεία του Βερμόντ, όπου η θητεία ανέρχεται σε δύο έτη.

Οι πολιτείες εκ των οποίων οι Γενικοί Εισαγγελείς δεν εκλέγονται από τους πολίτες, είναι η Αλάσκα, το Νιου Χάμσαϊρ, το Νιου Τζέρσεϊ, το Ουαϊόμινγκ, και η Χαβάη, όπου διορίζονται από τους Κυβερνήτες, καθώς και οι πολιτείες Τενεσί (όπου ο Γενικός Εισαγγελέας, διορίζεται από το Ανώτατο Δικαστήριο του Τενεσί για 8ετή θητεία) και Μέιν (στην οποία ο Γενικός Εισαγγελέας, εκλέγεται από πολιτειακό Νομοθετικό Σώμα του Μέιν, για 2ετή θητεία).

## Εξουσία
Οι Γενικοί Εισαγγελείς των πολιτειών, επιβάλλουν τόσο τους πολιτειακούς, όσο και τους ομοσπονδιακούς νόμους. Ορκίζονται να τηρούν το Σύνταγμα και τους νόμους των Ηνωμένων Πολιτειών, καθώς και το Σύνταγμα και τους νόμους της πολιτείας στην οποία υπηρετούν.

## Τρέχουσα σύνθεση των Γενικών Εισαγγελέων
μικρογραφία|162x162px
Η τρέχουσα κομματική σύνθεση έχει ως εξής:

* 27 Ρεπουμπλικανοί
* 23 Δημοκρατικοί

## Παραπομπές


Κατηγορία:Κυβερνητικά όργανα
Κατηγορία:Πολιτική των Ηνωμένων Πολιτειών
Κατηγορία:Εκτελεστικοί κλάδοι κυβερνήσεως
Κατηγορία:Επιβολή του νόμου
Η Αυτοκρατορία (ταινία, 2016)

Το **Imperium** (ελλ. **Η Αυτοκρατορία**) είναι αμερικάνικο αστυνομικό θρίλερ που γυρίστηκε το 2016 από τον Ντάνιελ Ράγκουσσις, βασισμένος σε μια ιστορία του Μάικελ Τζέρμαν. Στο φιλμ εμφανίζονται οι Ντάνιελ Ράντκλιφφ, Τόνι Κολλέττ, Τρέισυ Λεττς, Νέστορ Κάρμπονελλ, και Σαμ Τράμμελλ. Το φιλμ δημοσιεύτηκε σε περιορισμένη έκδοση από τη Lionsgate Premiere.

## Πλοκή
Ο Νέιτ Φόστερ (Nate Foster) είναι νεαρό μέλος του FBI που εργάζεται για τη διαλεύκανση μεγάλων μυστικών τρομοκρατικών ενεργειών. Μετά τη τη κλοπή ποσότητας καίσιου-137 που εισήχθηκε παράνομα στις ΗΠΑ, ο Νέιτ επιστρατεύεται από την Άντζελα Ζάμπαρο (Angela Zamparo), συναδέλφου του στο FBI, η οποία υποψιάζεται ότι πίσω από την κλοπή κρύβονται νεοναζιστικές οργανώσεις. 

Ο Νέιτ αποφασίζει να ξυρίσει το κεφάλι του και να νοικιάσει σπίτι με σκοπό να διεισδύσει σε μια νεοναζιστική οργάνωση, γνωστή στα μέλη της ως *Imperium*. Γίνεται μέλος της συμμορίας με σκοπό να βρει πληροφορίες σχετικά με την κλοπή του καίσιου, υποστηρίζοντας ότι έχει υπηρετήσει σε ομάδα μαζικών καταστροφών στον Πόλεμο του Ιράκ. Μόλις άκουσαν ότι ήταν βετεράνος με το στρατό των ΗΠΑ, οι νεοναζί τον δέχονται με ευχαρίστηση στην οργάνωση.

Η ταινία εξελίσσεται με διάφορα γεγονότα μέχρις ότου τα άλλα μέλη της οργάνωσης μαθαίνουν ότι ο Νέιτ δεν υπηρέτησε ποτέ στο Ιράκ. Ο Νέιτ είχε προηγουμένως δημιουργήσει υποψίες ότι δεν πιστεύει πραγματικά στις αρχές των νεοναζί.

Σε μία φάση, ο Νέιτ αναγκάζεται να μείνει ύπο την επίβλεψη του Τζέρρυ Κόνγουεϋ (Gerry Conway), επίσης μέλος της οργάνωσης που ακόμα εμπιστεύεται τον Νέιτ, και ο οποίος του αποκαλύπτει ότι κατέχει ένα τρομοκρατικό εργαστήριο. Στο εργαστήριο αυτό φυλασσόταν καίσιο, όπως υποψιαζόταν το FBI, πράγμα που μαθαίνει ο Νέιτ και καλεί μυστικά την αντιτρομοκρατική για να παρέμβει. Σε ένα σημείο ο Νέιτ απελευθερώνει το καίσιο μέσα στο χώρο του εργαστηρίου, και καθώς οι νεοναζί ήταν έτοιμοι να τον αιχμαλωτίσουν, έφτασε η αστυνομία. Η ταινία τελειώνει με τον Νέιτ να επιστρέφει στη δουλειά του και τους νεοναζί της οργάνωσης να πηγαίνουν φυλακή.

## Κριτική
Το φιλμ γενικά δέχτηκε θετικές κριτικές. Ο ιστότοπος Rotten Tomatoes έδωσε ένα 8.5 στα 10 με βάση 73 ψήφους. Το Metacritic έδωσε ένα rating 6.5 στα 10 με βάση 17 ψήφους. 

## Παραπομπές


Κατηγορία:Θρίλερ ταινίες
Κατηγορία:Ταινίες του 2016
Κατηγορία:Ταινίες σχετικά με τον νεοναζισμό
Κατηγορία:Ταινίες με θέμα τον ρατσισμό
Κατηγορία:Αγγλόφωνες ταινίες
Κατηγορία:Αμερικανικές αστυνομικές δραματικές ταινίες
Γούβες Ηρακλείου

Οι **Γούβες** (επίσημο: αι *Γούβαι*) είναι χωριό και έδρα ομώνυμης κοινότητας του Δήμου Χερσονήσου στην Περιφερειακή Ενότητα Ηρακλείου της Κρήτης. Βρίσκεται σε υψόμετρο 141 μέτρα νότια του Β.Ο.Α.Κ ενώ απέχει περίπου 5 χλμ. Α.-ΝΑ. από τις Γούρνες (έδρα δήμου) και 19 χλμ. Α. από το Ηράκλειο. Ανήκε στην Επαρχία Πεδιάδος.  

Ως οικισμός αναφέρεται επίσημα το 1925 στο ΦΕΚ 27Α - 31/01/1925 να ορίζεται έδρα της ομώνυμης νεοϊδρυθείσας κοινότητας. Το 1990 με το ΦΕΚ 48Α - 02/04/1990 (σχέδιο Καποδίστριας) ορίστηκε έδρα του δήμου Γουβών.

Δείτε ***[[Κοινότητα Γουβών Ηρακλείου|Κοινότητα Γουβών]]***

## Παραπομπές


Κατηγορία:Χωριά της περιφερειακής ενότητας Ηρακλείου
Κατηγορία:Δήμος Χερσονήσου
Ανδρέας Πετρόπουλος

Ο **Ανδρέας Πετρόπουλος** (11 Φεβρουαρίου 1994) είναι Έλληνας επαγγελματίας καλαθοσφαιριστής. Με ύψος 1,96 μέτρα αγωνίζεται ως σμολ φόργουορντ / σούτινγκ γκαρντ για τον Κολοσσό Ρόδου.

## Επαγγελματική Σταδιοδρομία
Ο Πετρόπουλος ξεκίνησε την επαγγελματική του σταδιοδρομία το 2013, με το Παγκράτι στην Α2 κατηγορία. Το 2014, έκανε την πρώτη εμφάνισή του στην Α1 κατηγορία, με τον Πανιώνιο.

Το 2017 συμφώνησε με την Δόξα Λευκάδας, στην οποία είχε αγωνιστεί και τη σεζόν 2015-16. Σε 29 αγώνες είχε 7,3 πόντους με 3,1 ριμπάουντ μέσο όρο.

Επόμενος σταθμός στην καριέρα του η Καστοριά, όπου αγωνίστηκε τη σεζόν 2018-19 και σε 31 αγώνες είχε 8,3 πόντους μέσο όρο. 

Εντάχθηκε στη εφεδρική ομάδα του Ολυμπιακού στην Α2, τον Ολυμπιακό Β, για την περίοδο 2019-20. Ο Πετρόπουλος είχε μέσο όρο 12,2 πόντους, 3,8 ριμπάουντ και 1,7 ασίστ ανά παιχνίδι. 

Στις 27 Αυγούστου 2020, υπέγραψε με τον Ιωνικό Νικαίας. Με τον Ιωνικό μέτρησε 3.8 πόντους και 1.6 ριμπάουντ ανά 16.

Στις 13 Αυγούστου 2021, ο Πετρόπουλος υπέγραψε μονοετές συμβόλαιο με την ΑΕΚ Αθηνών. Την 1η Απριλίου 2022, ανανέωσε το συμβόλαιό του με την ομάδα μέχρι το 2024.

Στις 12 Ιουλίου 2023, ανακοινώθηκε από τον Κολοσσό Ρόδου μέχρι το 2025. Στις 7 Ιουνίου 2025, ανανέωσε το συμβόλαιό του έως το 2026.

## Παραπομπές


## Εξωτερικοί σύνδεσμοι

* Προφίλ στο Eurobasket.com
* Προφίλ στην ΕΣΑΚΕ Α1 
* Προφίλ στο RealGM.com
* Προφίλ στο ProBallers.com

Κατηγορία:Έλληνες καλαθοσφαιριστές
Κατηγορία:Σμολ φόργουορντ
Κατηγορία:Σούτινγκ γκαρντ
Κατηγορία:Καλαθοσφαιριστές Παγκρατίου
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές Δόξας Λευκάδας
Κατηγορία:Καλαθοσφαιριστές Ιωνικού Νίκαιας
Κατηγορία:Καλαθοσφαιριστές Ολυμπιακού Πειραιώς Β
Κατηγορία:Καλαθοσφαιριστές Κολοσσού Ρόδου
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Α2 Εθνικής Ελλάδας
Άνθεια (Θράκη)

Η **Άνθεια** ήταν πόλη στη δυτική ακτή του Εύξεινου Πόντου (Μαύρη Θάλασσα) στην αρχαία Θράκη, αποικία των Μιλήσιων και των Φωκαίων. Αργότερα έφερε το λατινικό όνομα ***Anthium***, και ήταν ο πρόδρομος οικισμός της Απολλωνία Ποντίκη (σύγχρονη Σωζόπολη). Βρισκόταν στον κόλπο του Μπουργκάς ανάμεσα στις σύγχρονες πόλεις Μπουργκάς και Σωζόπολη στη Βουλγαρία.

## Τοποθεσία
Ο οικισμός ήταν στην ακτή του κόλπου του Μπουργκάς, που βρίσκεται στη χερσόνησο της Ατίας (βουλγαρικά: Атия), που βρίσκεται ανάμεσα στους κόλπους του Βρόμου και της Ατία, περίπου 2 χλμ. βορειοδυτικά της σύγχρονης πόλης Τσερνομόρετς. Περίπου 10 χλμ. νοτιοανατολικά είναι η Σωζόπολη, η αρχαία Απολλωνία, η οποία ήταν ο διάδοχος οικισμός της Άνθειας. Σήμερα, η χερσόνησος καταλαμβάνεται από τη Ναυτική Βάση Ατία, επομένως η τοποθεσία βρίσκεται σε μια περιορισμένη στρατιωτική περιοχή. Δεν απέχει πολύ το χωριό Ατία.

## Ιστορία
Στην πορεία του ελληνικού αποικισμού της Μαύρης Θάλασσας στα τέλη του 7ου και στις αρχές του 6ου αιώνα π.Χ. Ο τόπος ιδρύθηκε από Έλληνες από τη Μίλητο και τη Φώκαια. Όλα τα ευρήματα που βρέθηκαν στην περιοχή του οικισμού προέρχονται από την αρχαϊκή περίοδο, οδηγώντας στο συμπέρασμα ότι ο τόπος εγκαταλείφθηκε νωρίς. Ο τόπος ήταν προφανώς απλώς μια αποικία και δεν απέκτησε ποτέ το καθεστώς της πόλις, και πιθανώς συγχωνεύτηκε με την Απολλωνία με συνοικισμό. Ο Πλίνιος, γράφοντας τον πρώτο αιώνα, αναφέρει ότι η Άνθεια βρισκόταν στην περιοχή όπου βρισκόταν η Απολλωνία στην εποχή του - *Astice regio habuit oppidum Anthium, nunc est Apollonia*. Η ερμηνεία αυτού του αποσπάσματος, ότι η Άνθεια ήταν το παλιό όνομα της Απολλωνίας, βασίζεται σε μια παρεξήγηση.

## Αρχαιολογία
Από την Άνθεια προέρχεται το άγαλμα ενός ακέφαλου αρχαϊκού Κούρου (π. 550-540 π.Χ.) και αρχαϊκή κεραμική. Το 1927 ένας σωρός από αιχμές βέλους του 5ου αιώνα π.Χ. βρέθηκε εκεί, το οποίο έχει ερμηνευτεί ότι δείχνει ότι οι αιχμές βέλους ήταν μια μορφή προνομισματικού μέσου ανταλλαγής. Στο Μεσαίωνα, η χερσόνησος Ατία κατοικήθηκε ξανά. Στο υψηλότερο σημείο της βρίσκονται τα διασκορπισμένα ερείπια ενός μεσαιωνικού φρουρίου.

## Παραπομπές


## Πηγές
* 

Κατηγορία:Πόλεις της αρχαίας Θράκης
Κατηγορία:Αρχαίες ελληνικές αποικίες στη Θράκη
Κατηγορία:Αρχαιολογικοί τόποι στη Βουλγαρία
Ίριδα της Αττικής

μικρογραφία|Iris Attica
Η **Ίριδα της Αττικής** (επιστ. ονομ. *Iris attica*) ή απλά **Ίρις της Αττικής** είναι ενδημικό φυτό της Ελλάδας, το οποίο ανήκει στο γένος Ίρις. 

## Ετυμολογία
**Iris** > > Ίρις, η αγγελιαφόρος των θεών.
**attica** > Αττική. 

## Εξάπλωση
Έχει ευρεία εξάπλωση στα βουνά της Αττικής (κυρίως στην Πάρνηθα, στην Πεντέλη, στον Υμηττό και στο Αιγάλεω). Το συναντάμε, επίσης, στην Λαυρεωτική, στην βορειοδυτική Μακεδονία (συμπεριλαμβονομένης και της περιοχής της πρώην Γιουγκοσλαβίας), στην υπόλοιπη στέρεα (μη νησιωτική) Ελλάδα (με εξαίρεση την Άρτα), στις Σποράδες (οι οποίες είναι το μοναδικό σύμπλεγμα νησιών στο οποίο αναπτύσσεται το είδος) και στην Ανατολική Τουρκία. 

## Χαρακτηριστικά
Είναι πολυετές φυτό με φύλλα γλαυκά, λογχοειδή με έντονη καμπυλότητα. Τα άνθη του είναι κίτρινα, ιώδη ή μπλε. Σε ορισμένες περιοχές υπάρχουν και τα τρία χρώματα. Ανθίζει από τον Φεβρουάριο μέχρι τις αρχές Μαρτίου.

## Ενδιαίτημα
Παρατηρείται σε πετρώδεις πλαγιές, σε πετρώδεις θαμνότοπους και γενικά σε βραχώδη εδάφη.

## Παραπομπές


## Εξωτερικοί σύνδεσμοι
* 

Κατηγορία:Ελληνική χλωρίδα
Κατηγορία:Ιριδοειδή
Ράικο Αλεξίεφ

Ο **Ράικο Αλεξίεφ** (βουλγαρικά: *Райко Алексиев*, 1893-1944) ήταν Βούλγαρος σκιτσογράφος, ζωγράφος και εκδότης των αρχών του 20ού αιώνα.

## Βιογραφία

### Γέννηση και σπουδές
Γεννήθηκε στις 7 Μαρτίου του 1893 στο Πάζαρτζικ. Προερχόταν από οικογένεια δασκάλων με επακόλουθο να περάσει τα μαθητικά του χρόνια σε διάφορα μέρη της Βουλγαρίας όπου δίδασκαν οι γονείς του. Αρχικά σπούδασε φιλολογία στη Σόφια και κατόπιν παρακολούθησε μαθήματα σχεδίου, ενώ έλαβε μέρος στον Α΄ Παγκόσμιο Πόλεμο. Μετά το τέλος του πολέμου μετέβη στο εξωτερικό όπου πραγματοποίησε σπουδές ζωγραφικής στη Γερμανία, την Αυστρία και την Ιταλία.

### Δραστηριότητες
Ο Αλεξίεφ ξεκίνησε να δημοσιεύει έργα ήδη από την εφηβεία του, ενώ κατά τον Μεσοπόλεμο διετέλεσε συντάκτης και συνεργάτης αρκετών περιοδικών και εφημερίδων. Παράλληλα λάμβανε μέρος σε εκθέσεις σκίτσου και ζωγραφικής και ήταν μέλος διαφόρων καλλιτεχνικών ενώσεων, διατελώντας δις πρόεδρος της βουλγαρικής Ένωσης Καλλιτεχνών κατά τα έτη 1936-1937 και 1942-1944. Το 1932 ξεκίνησε την έκδοση της χιουμοριστικής-σατιρικής εφημερίδας «Γρύλος» (βουλγαρικά: *Щурец*), συνεργαζόμενος με σημαντικούς συγγραφείς και δημιουργούς της περιόδου. Το 1937 εξέδωσε την παρωδία «Χιουμοριστική Ιστορία των Βουλγάρων». 

### Σύλληψη και θάνατος
Μετά από την εγκαθίδρυση φιλοσοβιετικού καθεστώτος στη Βουλγαρία κατά την 9η Σεπτεμβρίου του 1944 συνελήφθη, ενδεχομένως λόγω κάποιων σατιρικών έργων του με αντικείμενο τον Ι. Στάλιν. Απεβίωσε στις 18 Νοεμβρίου του ίδιου έτους στη Σόφια εξαιτίας, σύμφωνα με την επικρατούσα εκδοχή, άγριου ξυλοδαρμού που υπέστη. Το 1945 ακολούθησε η μετά θάνατον καταδίκη του από λαϊκό δικαστήριο για άσκηση αντισοβιετικής και φιλογερμανικής προπαγάνδας και ακολούθως πραγματοποιήθηκαν η δήμευση της περιουσίας και η απαγόρευση της κυκλοφορίας των έργων του.

## Αποτίμηση
Μετά την πτώση του κομμουνιστικού καθεστώτος, η μνήμη του Αλεξίεφ αποκαταστάθηκε, ενώ ο ίδιος και το έργο του γίνονται αντικείμενα εορτασμών, εκθέσεων κλπ. Σύμφωνα με μια αξιολόγηση επρόκειτο για δημιουργό που μέσα από το έργο του ασκούσε κριτική στην εξουσία, παρουσιάζοντας επιπλέον στοιχεία από αντίστοιχες καλλιτεχνικές τάσεις του μοντερνισμού, όπως αυτές εκδηλώνονταν σε ευρωπαϊκό επίπεδο. Ακόμη το όνομά του έχει δοθεί σε έναν από τους παγετώνες της Ανταρκτικής.

## Έργα

Αρχείο:BASA-1155K-1-17-1(2)-Caricature by Rayko Aleksiev.JPG|Καρικατούρα Σέρβου στρατιώτη.
Αρχείο:BASA-1155K-1-14-1-Caricature by Rayko Aleksiev.JPG|Καρικατούρα Κοζάκου στρατιώτη που βαδίζει μέσα στο αίμα.
Αρχείο:BASA-1155K-1-15-1-Caricature by Rayko Aleksiev.jpg|Γελοιογραφία Βούλγαρου χωρικού.
Αρχείο:BASA-1155K-1-123-1-Caricature by Rayko Aleksiev.jpg|Γελοιογραφία με θέμα τον Μουσολίνι.
Αρχείο:BASA-1155K-1-65-1-Caricature by Rayko Aleksiev.jpg|Καρικατούρες των ηγετών της Ελλάδας, Σερβίας και Ρουμανίας.


## Παραπομπές


Κατηγορία:Βούλγαροι σκιτσογράφοι
Κατηγορία:Βούλγαροι εκδότες
Κατηγορία:Βούλγαροι ζωγράφοι
Τεντ Ντόιτς

Ο **Τεντ Ντόιτς** (αγγλικά: *Theodore Eliot "Ted" Deutch*, 7 Μαΐου 1966) είναι Αμερικανός πολιτικός του Δημοκρατικού Κόμματος, μέλος της Βουλής των Αντιπροσώπων των Ηνωμένων Πολιτειών, εκλεγμένος στη Φλόριντα. 

Γεννήθηκε το 1966 στην Βηθλεέμ της Πενσυλβανίας. Σπούδασε νομικά στο Πανεπιστήμιο του Michigan στο Ανν Άρμπορ μέχρι το 1988 και εργάστηκε ως δικηγόρος στη Φλόριντα από το 1990.

Μεταξύ 2007 και 2010 ήταν μέλος της Γερουσίας της Φλόριντας.

Μετά την παραίτηση του βουλευτή Ρόμπερτ Γουάξλερ τον Ιανουάριο του 2010, ο νόιτς εκλέχτηκε ως διάδοχός του στη Βουλή των Αντιπροσώπων των ΗΠΑ. Από το 2013 έως το 2017 εκπροσώπησε την 21ο Εκλογική περιφέρεια της πολιτείας του και, μετά από την αναδιοργάνωση των εκλογικών περιφερειών ως αποτέλεσμα απόφασης του Ανώτατου Δικαστηρίου της Φλόριντα, την 22η Εκλογική περιφέρεια του Κογκρέσου. Είναι ή ήταν μέλος της Επιτροπής Δικαιοσύνης, της Επιτροπής Δεοντολογίας και της Επιτροπής Εξωτερικών Υποθέσεων, καθώς και συνολικά τεσσάρων υποεπιτροπών.

## Παραπομπές


## Εξωτερικοί σύνδεσμοι
* Βιογραφία του στο Αμερικανικό Κονγκρέσο
* Παρουσίαση στο Αμερικανικό Κονγκρέσο  

Κατηγορία:Αμερικανοί
Κατηγορία:Αμερικανοί δικηγόροι
Ντάριλ Μίντλετον

Ο **Ντάριλ Μπράιαν Μίντλετον** (αγγλικά: *Darryl Bryan Middleton*) (γενν. 21 Ιουλίου 1966) είναι Αμερικανός πρώην επαγγελματίας καλαθοσφαιριστής, ο οποίος αγωνιζόταν ως πάουερ φόργουορντ και νυν βοηθός προπονητή στην ΤΣΣΚΑ Μόσχας. Κατέχει το ρεκόρ ως ο γηραιότερος παίκτης που έπαιξε ποτέ σε αγώνα στην ιστορία του Πρωταθλήματος Ισπανίας. Επίσης, κατέχει ισπανικό διαβατήριο.

## Σταδιοδρομία ως παίκτης
Μετά το κολέγιο, ο Μίντλετον επιλέχθηκε από τους Ατλάντα Χοκς στον 3ο γύρο (68ος συνολικά) του NBA Ντραφτ του 1988, όμως δεν έπαιξε ποτέ στο ΝΒΑ. Ωστόσο, είχε μια ευημερούσα σταδιοδρομία στην Ευρώπη, με ομάδες όπως οι: Τσουκουρόβα Σαναγί, Αρέσιουμ Μιλάνου, Χιρόνα, Μπαρτσελόνα, Ζουβεντούτ Μπαδαλόνα, Κάχα Σαν Φερνάντο, Παναθηναϊκός και Ντινάμο Αγίας Πετρούπολης.

Κέρδισε τρία βραβεία του Πολυτιμότερου Παίκτη του Πρωταθλήματος Ισπανίας (1992, 1993, 2000). Κέρδισε επίσης δύο Πρωταθλήματα Ισπανίας με τη Μπαρτσελόνα (1995, 1996). Από το 2000 έως το 2005, ο Μίντλετον έπαιξε με τον Παναθηναϊκό, με τον οποίος κέρδισε τέσσερα Πρωταθλήματα Ελλάδας (2001, 2003, 2004, 2005), δύο Κύπελλα Ελλάδας (2003, 2005) και την Ευρωλίγκα 2001-02. Το 2007, κέρδισε το FIBA EuroCup με την Χιρόνα.

Στη συνέχεια συνέχισε να παίζει με τη Χιρόνα, ως μέρος του επανιδρυμένου Σαντ Ζοσέπ. Τον Μάρτιο του 2011, υπέγραψε συμβόλαιο με τη Βαλένθια Μπάσκετ.

Ακολούθως, ο Μίντλετον υπέγραψε με την ΚΜ Λουκέντουμ Αλικάντε. Η ομάδα, παρά το γεγονός ότι τερμάτισε στην 6η θέση της Liga ACB, και είχε κερδίσει το δικαίωμα να παίξει σε ευρωπαϊκή διοργάνωση, πούλησε τη θέση του στο πρωτάθλημα και αντίθετα έπαιξε στην 2η Κατηγορία τη σεζόν 2012-13. Αυτό οφειλόταν σε οικονομικά ζητήματα. Ο Μίντλετον ήταν μέρος της ομάδας κατά τη διάρκεια εκείνης της σεζόν και τη βοήθησε να τερματίσει στην 3η θέση της 2ης Κατηγορίας, και αφού κέρδισε στα πλέι οφ, κέρδισε την επιστροφή στην κορυφαία κατηγορία.

Τον Οκτώβριο του 2013, σε ηλικία 47 ετών, ο Μίντλετον υπέγραψε με την Servigroup Μπενιντόρμ της τέταρτης κατηγορίας.

## Σταδιοδρομία ως προπονητής
Τον Ιούνιο του 2014, ο Μίντλετον διορίστηκε βοηθός προπονητή του Δημήτρη Ιτούδη στην ΤΣΣΚΑ Μόσχας.

## Παραπομπές


## Εξωτερικοί σύνδεσμοι
* Ντάριλ Μίντλετον στο acb.com (ισπανικά)
* Ντάριλ Μίντλετον στο eurobasket.com
* Ντάριλ Μίντλετον στο euroleague.net
* Ντάριλ Μίντελτον  στο legabasket.it (ιταλικά)
* Ντάριλ Μίντλετον στο thedraftreview.com
* Ντάριλ Μίντλετον στο eurocupbasketball.com

Κατηγορία:Αμερικανοί καλαθοσφαιριστές
Κατηγορία:Πάουερ φόργουορντ
Κατηγορία:Καλαθοσφαιριστές Κλαμπ Μπάσκετ Χιρόνα
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές ισπανικών συλλόγων
Κατηγορία:Καλαθοσφαιριστές Ρεάλ Μπέτις Μπαλονθέτο
Κατηγορία:Καλαθοσφαιριστές Μπαρτσελόνα
Κατηγορία:Καλαθοσφαιριστές Μπανταλόνα
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Α1 Εθνικής Ελλάδας
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές ελληνικών συλλόγων
Κατηγορία:Καλαθοσφαιριστές Ντινάμο Αγίας Πετρούπολης
Κατηγορία:Καλαθοσφαιριστές ρωσικών συλλόγων
Κατηγορία:Καλαθοσφαιριστές Βαλένθια
Κατηγορία:Καλαθοσφαιριστές Αλικάντε
Μπιάουα (Βιστούλας)

Ο **Μπιάουα** (πολωνικά: *Biała*, γερμανικά: *Bialka*) είναι ποταμός στη νότια Πολωνία, δεξιός παραπόταμος του Βιστούλα, με μήκος 29 χιλιομέτρων. Είναι ο κύριος ποταμός της πόλης Μπιέλσκο-Μπιάουα και ήταν ιστορικά σημαντικός ως συνοριακός ποταμός που χώριζε όχι μόνο το Μπιέλσκο και τη Μπιάουα, αλλά για μερικές εκατοντάδες χρόνια και τα κράτη της Βοημίας (που διαδέχτηκε η Μοναρχία των Αψβούργων) και την Πολωνία.
αριστερά|μικρογραφία| Ο Μπιάουα ως συνοριακός ποταμός σε χάρτη από τον 18ο αιώνα

## Γεωγραφία
Δύο πηγές του ποταμού βρίσκονται στις βορειοανατολικές πλαγιές του Όρους Κλίμτσοκ στα Σιλεσικά Μπεσκίντι, σε υψόμετρο περίπου 900 έως 1020 μέτρων. Το πάνω μέρος του ποταμού, γνωστό ως *Białka* (υποκοριστική μορφή του *Biała*), έχει χαρακτηριστικά ορεινού ρέματος. Ο πρώτος οικισμός που διατρέχει είναι το χωριό Μπίστρα. Πριν το Μικουσοβίτσε ενώνεται με το ρέμα *Biała* που ξεκινά στις ανατολικές πλαγιές του Όρους Μαγκούρα στα Μικρά Μπεσκίντι, στη συνέχεια ο ποταμός στρέφεται βόρεια και σε μήκος 15,7 χιλιομέτρων αποτελεί μια κομβική γραμμή της πόλης Μπιέλσκο-Μπιάουα, στη συνέχεια ρέει μεταξύ του Τσεχοβίτσε-Ντζιεντζίτσε στα δυτικά και της Γκμίνα Μπεστφίνα στα ανατολικά και εκβάλλει στον ποταμό Βιστούλα σε υψόμετρο 240 μέτρων.

## Συνοριακός ποταμός
Τον 13ο αιώνα και οι δύο όχθες του ποταμού ανήκαν στο σιλεσικό Δουκάτο των Οπόλε και Ρατσίμπους, αλλά η κοιλάδα του ποταμού ήταν ακόμη αραιοκατοικημένη, ορίζοντας ένα φυσικό σύνορο μεταξύ των καστελάνων του Τσιέσιν και του Οσφιέντσιμ και των εκκλησιαστικών συνόρων μεταξύ των επισκοπών του Βρότσουαφ και της Κρακοβίας. Το 1290, στη διαδικασία του φεουδαρχικού κατακερματισμού της Πολωνίας, το Δουκάτο του Τέσεν, που περιλάμβανε τόσο το Τσιέσιν και το Οσφιέντσιμ όσο και τις δύο όχθες του ποταμού, χωρίστηκε από αυτό. Περίπου εκείνη την εποχή αρκετοί νέοι οικισμοί δημιουργήθηκαν παράλληλα με τον ποταμό, συμπεριλαμβανομένης της ίδρυσης της πόλης Μπιέλσκο.

Ο Μιέσκο Α΄ του Τσέσιν, ο πρώτος ηγεμόνας του δουκάτου, πέθανε το 1315 και στη συνέχεια οι γιοι του χώρισαν τη γη του σε δύο μέρη δίπλα στον ποταμό Μπιάουα: το μειωμένο Δουκάτο του Τέσεν στα δυτικά και το Δουκάτο του Οσφιέντσιμ στα ανατολικά. Στα μέσα του 15ου αιώνα το Δουκάτο του Οσφιέντσιμ αγοράστηκε από το Στέμμα του Βασιλείου της Πολωνίας και έτσι ο ποταμός αποτελούσε στο εξής τα σύνορα μεταξύ του Πολωνικού και του Βοημικού Στέμματος (από το 1526 μέρος της Μοναρχίας των Αψβούργων). Κατά τον πρώτο διαμελισμό της Πολωνίας το 1772 ο ποταμός έπαψε να είναι κρατικό σύνορο και συνεχίστηκε ως περιφερειακό σύνορο μεταξύ της Αυστριακής Σιλεσίας στα δυτικά και της Γαλικίας στα ανατολικά. Μετά τον Α΄ Παγκόσμιο Πόλεμο και τον Πόλεμο Πολωνίας-Τσεχοσλοβακίας του 1919, ξεχώρισε το πολωνικό τμήμα της Σιλεσίας του Τσιέσιν στο Αυτόνομο Βοεβοδάτο Σιλεσίας από το Βοεβοδάτο Κρακοβίας της Ελάσσονος Πολωνίας.

## Παραπομπές



Κατηγορία:Ποταμοί της Πολωνίας
Κατηγορία:Παραπόταμοι του Βιστούλα
Κατηγορία:Σιλεσία του Τσιέσιν
Κατηγορία:Σελίδες με πηγές CS1 στα Πολωνικά (pl)
Φραντσέσκο Φόσκι

Ο **Φραντσέσκο Φόσκι** (ιταλ. *Francesco Foschi*), που γεννήθηκε το 1710 και πέθανε το 1780, ήταν Ιταλός ζωγράφος. Είναι περισσότερο γνωστός ως τοπιογράφος της περιόδου ροκοκό με ειδίκευση στο χειμερινό τοπίο.

## Βιογραφικά στοιχεία
Ο Φραντσέσκο Φόσκι γεννήθηκε στις 21 Απριλίου 1710 στην Ανκόνα, που τότε ανήκε στα Παπικά Κράτη. Η οικογένειά του συνδέονταν με τον κόμη Φερέτι του Καστελφερέτι. Τα αδέρφια του Κάρλο, Τζάκομο και Λορέντσο ήταν επίσης ζωγράφοι.

Το 1726 εγκαταστάθηκε στο Φάνο, στην ιταλική περιφέρεια Μάρκε, όπου μαθήτευσε κοντά στον ζωγράφο Φραντσέσκο Μαντσίνι. Πήγε στη Ρώμη το 1729 όπου και παρέμεινε μέχρι το 1743. Δεν ήταν μέλος της Ακαδημίας του Αγίου Λουκά. Η πρώτη του τεκμηριωμένη παραγγελία αφορά πίνακες που απεικονίζουν τις Μεταμορφώσεις του Οβίδιου και χρονολογούνται από το 1739.

Ο πατέρας του πέθανε το 1743. Το 1744 παντρεύτηκε τη Ρωμαία ζωγράφο Κονστάνζα Σέιρμαν και δύο χρόνια αργότερα μετακόμισε στο Λορέτο. Εκτός από ζωγράφος, ήταν και έμπορος έργων τέχνης και είχε συχνή επαφή με τον κόμη Μπονακόρσι, έναν από τους σημαντικότερους προστάτες καλλιτεχνών της εποχής. Αυτά τα χρόνια ανέπτυξε ένα από τα αγαπημένα του θέματα: το χειμερινό τοπίο.

Μετά από παραμονή στη Ρώμη, το 1755 μετακόμισε στο Πέζαρο, όπου γεννήθηκε η κόρη του Αικατερίνη. Το 1764, επέστρεψε στη Ρώμη, όπου έστησε το εργαστήριό του στην Πιάτσα ντι Σπάνια. Ωστόσο, συνέχισε να επισκέπτεται συχνά την ιταλική περιφέρεια Μάρκε, όπως μαρτυρούν τα θέματα των πινάκων του. Κατά τη διάρκεια αυτής της περιόδου ζωγράφισε τα πιο διάσημα από τα χειμερινά τοπία του.

Πέθανε στη Ρώμη στις 21 Φεβρουαρίου 1780.

Δεν πρέπει να συγχέεται με τον Φλωρεντινό ζωγράφο Πιέρ Φραντσέσκο Φόσκι (1502–1567).

## Επιλογή έργων

Αρχείο:Francesco Foschi - Paesaggio montano con figure (dettaglio).jpg|*Ορεινό τοπίο με πρόσωπα*
Αρχείο:Francesco Foschi - Paesaggio invernale.jpg|*Χειμερινό τοπίο*
Αρχείο:Francesco Foschi - Paesaggio invernale con escursionisti.jpg|*Χειμερινό τοπίο με πεζοπόρους*
Αρχείο:Fr Foschi Paisaje invernal con torrente y cascada.jpg|*Χειμερινό τοπίο με ρέμα και καταρράκτη*
Αρχείο:Francesco Foschi - Paysage de neige avec rochers et voyageurs.jpg|*Χιονισμένο τοπίο με βράχους και ταξιδιώτες*
Αρχείο:Francesco Foschi — Paysage montagneux sous la neige avec diligence.jpg|*Ορεινό χιονισμένο τοπίο με άμαξα*
Αρχείο:Winter landscape with a waterfall and a peasant family by a cottage .jpg|*Χειμερινό τοπίο με καταρράκτη και αγροτική οικογένεια δίπλα σε σπίτι*
Αρχείο:Lille PdBA foschi paysage neige.JPG|*Χιονισμένο τοπίο*


## Παραπομπές


## Εξωτερικοί σύνδεσμοι

* Έργα του Φραντσέσκο Φόσκι στο youtube

Κατηγορία:Ιταλοί ζωγράφοι του 18ου αιώνα
Κατηγορία:Ζωγράφοι του Ροκοκό
Κατηγορία:Ζωγράφοι τοπίων
Στέφανος Δέδας

Ο **Στέφανος Δέδας** (γεννήθηκε 10 Μαΐου 1982) είναι Έλληνας επαγγελματίας προπονητής καλαθοσφαίρισης.

## Προπονητική σταδιοδρομία

### Σύλλογοι
Ο Δέδας ξεκίνησε την σταδιοδρομία του ως προπονητής μπάσκετ, μόλις 19 ετών, με τον ΠΑΟΚ, να εργάζεται εκεί από το 2001 έως το 2004, ως βοηθός. Το 2004, έγινε βοηθός προπονητή του MENT και αργότερα εκείνη τη χρονιά, έγινε ο προπονητής του συλλόγου.

Την επόμενη χρονιά, έγινε βοηθός προπονητή του Γιούρι Ζντοβτς, στον Ηρακλή . Από το 2007 έως το 2009, ήταν ο προπονητής του ΟΦΗ  . Ήταν επίσης βοηθός προπονητή του Άρη και της Σπαρτάκ Αγίας Πετρούπολης, από το 2009 έως το 2011, και από το 2011 έως το 2013 αντίστοιχα.

Το 2013, έγινε και πάλι βοηθός προπονητή του Γιούρι Ζντοβτς, αυτή τη φορά με την Γκαζιαντέπ . Μετά την αναχώρηση του Ζντοβτς στην ΑΕΚ, το 2015, έγινε ο προπονητής του συλλόγου.

Στις 22 Δεκεμβρίου 2019, ο Δέδας ορίστηκε επικεφαλής προπονητής της Χάποελ Χολόν του Ισραηλινού Πρωταθλήματος.

Μετά από δύο επιτυχημένα χρόνια με την Χολόν, ο Δέδας επέστρεψε στην Ελλάδα και υπέγραψε διετές συμβόλαιο με την AEK της Α1 Κατηγορίας.

### Εθνική Σλοβενίας
Το 2009, ο Δέδας ορίστηκε βοηθός προπονητή στην εθνική ομάδα καλαθοσφαίρισης της Σλοβενίας . Η Σλοβενία κατέλαβε την 4η θέση στο Ευρωμπάσκετ του 2009 . Το 2014, ο Δέδας επέστρεψε στην εθνική ομάδα της Σλοβενίας, ξανά ως βοηθός προπονητή του Γιούρι Ζντοβτς.

## Προσωπική ζωή
Ο Δέδας είναι ο μικρότερος αδελφός του Γιώργου Δέδα, ο οποίος είναι πρώην επαγγελματίας καλαθοσφαιριστής και εργάζεται επίσης ως προπονητής καλαθοσφαίρισης.

## Παραπομπές


## Εξωτερικοί σύνδεσμοι
* Ο Στέφανος Δέδας στο fiba.com
* Ο Στέφανος Δέδας στο eurobasket.com
* Ο Στέφανος Δέδας  στο gpksports.com

Κατηγορία:Έλληνες προπονητές καλαθοσφαίρισης
Κατηγορία:Προπονητές καλαθοσφαίρισης ΟΦΗ
Κατηγορία:Προπονητές καλαθοσφαίρισης ΜΕΝΤ
Κατηγορία:Προπονητές καλαθοσφαίρισης ΑΕΚ
Τζέμπελ Άχνταρ (Λιβύη)

thumb|Πράσινοι λόφοι στο Τζέμπελ Άχνταρ
thumb|Το Τζέμπελ Άχνταρ είναι η υγρότερη περιοχή της Λιβύης. Η μέση ετήσια βροχόπτωση κυμαίνεται μεταξύ 400 και 600 χιλιοστά.
Το **Τζέμπελ Άχνταρ** (αραβικά: الجبل الأخضر‎, σημ.: Το Πράσινο Βουνό) είναι μια πυκνά δασώδης, εύφορη ορεινή περιοχή στη βορειοανατολική Λιβύη. Βρίσκεται στις σύγχρονες επαρχίες Ντέρμα, Τζάμπαλ αλ Άχνταρ και Μαρτζ.

## Γεωγραφία
Το Τζέμπελ Άχνταρ αποτελείται από ένα ορεινό οροπέδιο που υψώνεται σε υψόμετρο 900 μέτρων, αποτελούμενο από πολλές κοιλάδες και ουάντι. Αποτελεί το βορειοδυτικό τμήμα της χερσονήσου που εκφύεται βόρεια στη Μεσόγειο Θάλασσα, με τον κόλπο της Σύρτης στα δυτικά και το λεκανοπέδιο του Λεβάντε στα ανατολικά. Εκτείνεται από τη Βεγγάζη προς τα ανατολικά έως ακριβώς ανατολικά της Ντέρνα, μπροστά από την ακτή για περίπου 330 χιλιόμετρα. Λόγω της διάβρωσης και της εναπόθεσης, το οροπέδιο απέχει μόλις 16 χιλιόμετρα από την ακτή, αλλά σχηματίζει γκρεμούς στα απόκρημνα ακρωτήρια. Η τελική ανύψωση και κύρτωση του οροπεδίου ολοκληρώθηκε στο Μειόκαινο.

Η περιοχή είναι μία από τις ελάχιστες δασικές περιοχές της Λιβύης, η οποία στο σύνολό της είναι μία από τις λιγότερο δασόφυτες χώρες στη Γη. Είναι το υγρότερο μέρος της Λιβύης, όπου δέχεται περίπου 600 χιλιοστά βροχόπτωσης ετησίως. Οι υψηλές βροχοπτώσεις συμβάλλουν στα μεγάλα δάση της περιοχής τα οποία περιλαμβάνουν την κουμαριά και επιτρέπουν την πλούσια γεωργία φρούτων, πατάτας και σιτηρών, κάτι που είναι σπάνιο σε μια άνυδρη χώρα όπως η Λιβύη. Καμήλες, κατσίκες και πρόβατα εκτρέφονται μέσα και γύρω από το Τζέμπελ Άχνταρ και οι βοσκοί τείνουν να είναι νομάδες.

## Πανίδα
Η δασώδης αυτή περιοχή, εκτός από την πλούσια χλωρίδα, φιλοξενεί είδη όπως την Ύαινα τη ραβδωτή (*Hyaena hyaena*), την Κόκκινη αλεπού (*Vulpes vulpes*), την Κοινή γεννέτα (*Genetta genetta*), την Αιγυπτιακή μαγκούστα (*Herpestes ichneumon*), τον Βορειοαφρικανικό σκαντζόχοιρο (*Atelerix algirus*) και τη Βορειοαφρικανική μυγαλή ελέφαντας (*Petrosaltator rozeti*).

## Παραπομπές


Κατηγορία:Βουνά της Λιβύης
Κατηγορία:Γεωγραφία της Λιβύης
Κατηγορία:Κυρηναϊκή
Άνθεια (Μεσσηνία)

Η **Άνθεια** ήταν πόλη της αρχαίας Μεσσηνίας, που αναφέρεται στην *[[Ιλιάδα]]* από τον Όμηρο, ο οποίος της δίνει το επίθετο Βαθυγείμων. Ο Όμηρος λέει ότι βρισκόταν στα ψηλά λιβάδια μεταξύ των Φαραί και της Αιπείας και την αναφέρει ως μια από τις πόλεις με τις οποίες ο Αγαμέμνονας ήθελε να κάνει εξιλέωση στον Αχιλλέα. Υποτίθεται από μεταγενέστερους συγγραφείς ότι ήταν η ίδιο με τη Θουρία, αν και κάποιοι την ταύτισαν με την Ασίνη.

Ορισμένοι σύγχρονοι μελετητές αντιμετωπίζουν την τοποθεσία ως μη εντοπισμένη και άλλοι προσδιορίζουν διστακτικά μια τοποθεσία στο .

## Παραπομπές


Κατηγορία:Εγκαταλελειμμένοι οικισμοί στην Ελλάδα
Κατηγορία:Τοποθεσίες της Ιλιάδας
Έλμπλονγκ (ποταμός)

Ο **ποταμός** **Έλμπλονγκ** (πολωνικά: *Elbląg*, γερμανικά: *Elbing*) είναι ποταμός στη βορειοδυτική Πολωνία, ο οποίος συνδέει τη λίμνη Ντρούζνο με τη Λιμνοθάλασσα του Βιστούλα. Η πόλη Έλμπλονγκ βρίσκεται δίπλα στον ποταμό.

Οι παραπόταμοι του περιλαμβάνουν τους:

* Φισέφκα
* Κουμιέλα
* Τίνα

Η παλαιότερη γνωστή αναφορά του ποταμού με τη μορφή *Ilfing* προέρχεται από την αναφορά του ναυτικού Βούλφσταν από τα τέλη του 9ου αιώνα. Η αναφορά συμπεριλήφθηκε στο ** που γράφτηκε στα αγγλοσαξονικά την εποχή του Βασιλιά Αλφρέδοτ του Μέγα.

## Ετυμολογία
Τελευταία έρευνα υποδηλώνει σκανδιναβική προέλευση του ονόματος. Σύμφωνα με το Μουσείο του Έλμπλονγκ  ο οικισμός Τρούσο ιδρύθηκε και κατοικήθηκε κυρίως από Σκανδιναβούς. Η πρόσφατη έρευνα δείχνει ότι το όνομα *Ilfing* ήταν η αγγλοσαξονική μορφή ενός σκανδιναβικού ονόματος, το οποίο θα μπορούσε να ανακατασκευαστεί ως παλαιό σκανδιναβικό *Elfeng*, *Elfangr* ή *Elfing* από το παλαιό σκανδιναβικό *elf-r* - που σημαίνει «ποτάμι» και το παλαιό σκανδιναβικό *eng,* *enge*, *engi που* σημαίνει «λιβάδι». Ο Γερμανός πάστορας, ιστορικός και χαρτογράφος του 16ου αιώνα Κάσπαρ Χένενμπεργκερ, έγραψε στο βιβλίο του *Erklärung der preußischen größeren Landtafeln oder Mappen* («εξήγηση των μεγαλύτερων πρωσικών χαρτών»):

: «Άννο 1237. Zog. Herman Balck Landmeister/mit den zwey Schiffen/so ihm der Marggraff Heinrich aus Meissen/hat machen lassen/auf ein Werder in Pogezanien/bey dem Haff gelegen/mit dem Fluss Elbing beflossen/darauff bawet er eine Burg/und dem hies siessch Elbing/oder von Oelfang/Eelfang»

Η θεωρία της παλαιάς γερμανικής προέλευσης του ονόματος του ποταμού Έλμπλονγκ υποστηρίχθηκε επίσης έντονα από τον εξέχοντα Πολωνό γλωσσολόγο Γιαν Μίχαου Ροζβαντόφσκι. Έτσι η έννοια του ονόματος του ποταμού θα ήταν «Ποτάμι που ρέει μέσα από βαλτώδη λιβάδια».

## Παραπομπές


Κατηγορία:Ποταμοί της Πολωνίας
Felix (γατοτροφή)

Η **Felix** (προφέρεται: *Φέλιξ*) είναι ευρωπαϊκό εμπορικό σήμα γατοτροφής που ανήκει επί του παρόντος στη Nestlé Purina PetCare. Παράγει υγρή τροφή τόσο σε φακελάκια και κονσέρβες όσο και ξηρά μπισκότα και λιχουδιές για γάτες. Η μασκότ της μάρκας, από το 1989, είναι μια ασπρόμαυρη γάτα που ονομάζεται «Felix».

## Ιστορία
Η Felix Catfood Ltd ξεκίνησε ως κατασκευαστής ξηρών μπισκότων γάτας, η οποία ξεκίνησε τη λειτουργία της πριν από το Δεύτερο Παγκόσμιο Πόλεμο. Είχε ένα μόνο εργοστάσιο στην αγγλική πόλη Μπίγκλσγουεϊντ του Μπέντφορντσιρ. Η Quaker Oats Company εξαγόρασε την εταιρεία το 1970 ως μέρος της επέκτασής της στην αγορά τροφών για κατοικίδια στο Ηνωμένο Βασίλειο. Η παραγωγή μεταφέρθηκε στη συνέχεια στο εργοστάσιο της Quaker στο Σάουθολ στο δυτικό Λονδίνο, και εισήχθη μια νέα σειρά προϊόντων (συμπεριλαμβανομένης της κονσερβοποιημένης υγρής τροφής).

Κατά τη δεκαετία του 1980, η μάρκα Felix αντιμετώπιζε πιθανή διαγραφή από μεγάλους λιανοπωλητές λόγω των κακών πωλήσεων και του ανταγωνισμού με τις τροφές για γάτες δικής τους ετικέτας. Η Felix κατείχε μόνο μερίδιο 6 τοις εκατό της αγοράς τροφών για γάτες στο Ηνωμένο Βασίλειο, ενώ ο ηγέτης της μάρκας, Whiskas, είχε πάνω από 50 τοις εκατό. Για να καταπολεμηθεί αυτό, η μάρκα κυκλοφόρησε ξανά το 1989 με μια νέα γκάμα προϊόντων και την εμβληματική ασπρόμαυρη μασκότ «Felix». Μια μεγάλη διαφημιστική εκστρατεία σε εφημερίδα, και αργότερα στην τηλεόραση αύξησε δραματικά το μερίδιο αγοράς της στο Ηνωμένο Βασίλειο και στην Ευρώπη. Μέχρι το 1996, η Felix είχε ξεπεράσει τη Whiskas ως ηγέτης της μάρκας στο Ηνωμένο Βασίλειο, μειώνοντας το μερίδιο αγοράς της τελευταίας στο 24 τοις εκατό, αν και η Whiskas στη συνέχεια ανέκτησε τον προηγούμενο τίτλο της.

Η Quakers πούλησε την Felix στη Spillers (ιδιοκτησία της Dalgety plc) μαζί με ολόκληρο το ευρωπαϊκό τμήμα τροφών για κατοικίδια το 1995, και στη συνέχεια πουλήθηκε στη Nestlé το 1997.

## Διανομή
Η μάρκα ανήκει στην Purina και πωλείται στην Αυστραλία, στη Ρωσία, στο Ηνωμένο Βασίλειο, στο Βέλγιο, στη Σλοβενία, στη Δημοκρατία της Ιρλανδίας, στην Ολλανδία, στη Γερμανία, στην Αυστρία, στο Λιχτενστάιν, στην Ελβετία και στη Χιλή, καθώς και στη Γαλλία, στην Ιταλία, στην Ελλάδα, στη Σουηδία και στη Δανία (και στις δύο με το όνομα *Pussi*) και στη Φινλανδία (με το όνομα *Latz*). Η μάρκα πουλάει επίσης γάλα.

Από το 2018, η Felix παράγει μόνο την υγρή τροφή της, για την αγορά του Ηνωμένου Βασιλείου, σε πλαστικά φακελάκια λόγω της μείωσης της ζήτησης για κονσέρβες.

## Παραπομπές


## Εξωτερικοί σύνδεσμοι
* Ιστότοπος του ΗΒ της Felix
* Βρετανικές μάρκες τροφών για γάτες - Μια ιστορία
* Αρχείο μερικών ιστορικών διαφημιστικών μηνυμάτων της Felix

Κατηγορία:Εμπορικά σήματα της Nestlé
Κατηγορία:Μάρκες γατοτροφής
Ραμζάν Καντίροφ

Ο **Ραμζάν Αχμάτοβιτς Καντίροφ** (ρωσικά Рамзан Ахматович Кадыров, τσετσένικα: КъадиргӀеран Ахьмад-Хьаьжин Рамзан, γενν. 5 Οκτωβρίου 1976, Τσενταρόι, Τσετσενο-Ινγκουσετική ΑΣΣΔ, ΡΣΟΣΔ, ΕΣΣΔ) είναι Τσετσένος πολιτικός. Είναι ο γιος του πρώτου προέδρου της Τσετσενικής Δημοκρατίας, Αχμάτ Καντίροφ. Έχει βραβευθεί ως Ήρωας της Ρωσικής Ομοσπονδίας από το 2004. 

Από τις 5 Απριλίου 2011, είναι ηγέτης της Τσετσενικής Δημοκρατίας της Ρωσικής Ομοσπονδίας. Έλαβε μέρος στον Δεύτερο Τσετσενικό Πόλεμο, πολεμώντας στην πλευρά της Ρωσίας.

## Παραπομπές


Κατηγορία:Ρώσοι πολιτικοί
Κατηγορία:Τσετσένοι πολιτικοί